I september 2017 ble det vedtatt å fortsette med nettokontrakter også for andre anbudsperiode. Utlysningen for andre anbudsrunde kom i mai 2018, og rutepakkene var i all hovedsak like de i forrige anbud. Den store forskjellen var at rutepakka for Nome var slått sammen med Notodden, etter som Nettbuss hadde begge. Ved anbudsåpning 9. august kom det inn tilbud fra til sammen seks selskaper. I tillegg til de fire selskapene som allerede hadde de forskjellige rutepakkene, kom det også inn tilbud fra Setesdal Bilruter og Sørlandsruta (Torghatten-konsernet) på enkelte rutepakker. På samtlige av rutepakkene hadde Nettbuss det laveste tilbudet, og ble tildelt alle sammen. Det betyr at fra 1. juli 2019 har selskapet, som i mellomtiden har skiftet navn til Vy Buss, all ikke-kommersiell rutetrafikk med buss i Telemark.